O‘simlik dunyosi obyektlaridan foydalanishni yanada takomillashtirish chora-tadbirlari to‘g‘risida

O‘rmondan foydalanish tartibini yanada takomillashtirish, mahalliy farmatsevtika sanoatini rivojlantirish, ishlab chiqarilayotgan dori-darmonlar turlarini kengaytirish, yovvoyi holda o‘sadigan o‘simliklarni yetishtirish, yig‘ish, tayyorlash va qayta ishlashni tizimli ravishda tashkil etish, yalang‘och qizilmiyani xomashyo sifatida eksport qilishdan manfaatdor bo‘lgan tadbirkorlik subyektlari uchun qulay shart-sharoitlar yaratish, shuningdek tadbirkorlik subyektlarining tashqi iqtisodiy faoliyatini yanada erkinlashtirish maqsadida Vazirlar Mahkamasi qaror qiladi:
 1. O‘rmondan foydalanganlik uchun to‘lovlar miqdorini va ularni undirishni tartibga solish to‘g‘risidagi nizom 1-ilovaga muvofiq tasdiqlansin.
 2. Vazirlar Mahkamasining 2014-yil 20-oktabrdagi 290-son qarori (O‘zbekiston Respublikasi QT, 2014-y., 10-son, 108-modda) bilan tasdiqlangan O‘simlik dunyosi obyektlaridan foydalanish va o‘simlik dunyosi obyektlaridan foydalanish sohasida ruxsat berish tartib-taomillaridan o‘tish tartibi to‘g‘risidagi nizomga 2-ilovaga muvofiq o‘zgartirishlar kiritilsin. 
 3. O‘zbekiston Respublikasining yuridik va jismoniy shaxslari yalang‘och qizilmiyani xomashyo sifatida (1 tonnasi uchun 225 AQSh dollari) O‘zbekiston Respublikasi hududidan tashqariga olib chiqqanliklari uchun to‘lovlardan 2016-yil 31-dekabrgacha ozod qilinsin. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin. 
 1. Ushbu Nizom “O‘rmon to‘g‘risida”gi O‘zbekiston Respublikasining Qonuniga muvofiq o‘rmondan foydalanganlik uchun to‘lovlar miqdorini va ularni undirishni tartibga soladi.
 2. Mazkur Nizomda quyidagi asosiy tushunchalar qo‘llaniladi:
 o‘rmondan doimiy foydalanuvchilar – o‘rmon fondi yerlari doimiy egalik qilishga berilgan o‘rmon xo‘jaligi korxonalari, muassasalari va tashkilotlari;
 o‘rmondan vaqtincha foydalanuvchilar – o‘rmondan foydalanish huquqini beradigan tegishli hujjatlar asosida o‘rmondan qisqa muddatli (3 yilgacha) yoki uzoq muddatli (10 yilgacha) foydalanishni amalga oshiruvchi yuridik va jismoniy shaxslar.
 3. O‘simlik dunyosi obyektlaridan jismoniy shaxslar tomonidan umumiy foydalanish bepul amalga oshiriladi. 
 4. Davlat o‘rmon fondi uchastkalari o‘rmondan doimiy foydalanuvchilar tomonidan o‘rmondan vaqtincha foydalanuvchilarga o‘rmondan foydalanishning quyidagi turlari bo‘yicha to‘lov asosida foydalanishga beriladi:
 chorva mollarini boqish; 
 pichan o‘rish;
 asalari uyalari va qutilarini joylashtirish; 
 daraxt va butalarni kesmagan holda o‘tin va shox-shabbalarni yig‘ish;
 davlat o‘rmon fondi uchastkalaridan madaniy-ma’rifiy, tarbiyaviy, sog‘lomlashtirish, rekreatsion va estetik maqsadlarda foydalanish;
 davlat o‘rmon fondi uchastkalaridan ilmiy-tadqiqot maqsadlarida foydalanish. 
 5. Mazkur Nizomning 4-bandida ko‘rsatilgan o‘rmondan foydalanish turlari uchun ushbu Nizom ilovasiga muvofiq miqdorlarda to‘lov undiriladi. 
 6. Ushbu nizomning 4-bandida ko‘rsatilgan o‘rmondan foydalanish turlari uchun to‘lovlar summasining 50 foizi O‘zbekiston Respublikasi O‘rmon xo‘jaligi davlat qo‘mitasining O‘rmon xo‘jaligini rivojlantirish jamg‘armasiga, qolgan 50 foizi o‘rmondan doimiy foydalanuvchilarning hisob raqamiga tushadi va o‘rmondan doimiy foydalanuvchilarning daromadi hisoblanadi. Agar o‘rmondan doimiy foydalanuvchilar budjet tashkilotlari bo‘lgan taqdirda, o‘rmondan foydalanishning ko‘rsatib o‘tilgan turlari uchun to‘lovlar summasining 50 foizi ularning budjet tashkilotlarini rivojlantirish jamg‘armalariga tushadi.
 7. O‘rmondan foydalanganlik uchun to‘lovlar yuridik shaxslar tomonidan naqd pulsiz shaklda, jismoniy shaxslar tomonidan esa naqd pul yoki naqd pulsiz shakllarda amalga oshiriladi. 
 8. O‘rmondan foydalanganlik uchun to‘lovlar quyidagi tartibda amalga oshiriladi: 
 o‘rmondan foydalanishning bir kalendar yiligacha bo‘lgan muddat uchun — o‘rmondan foydalanish boshlangunga qadar 100% miqdorida;
 o‘rmondan foydalanishning bir yildan ortiq bo‘lgan muddati uchun har bir kalendar yilning yanvar oyida yoki foydalanish mavsumi boshlanishida joriy kalendar yil uchun 100% miqdorida.
 9. O‘rmondan foydalanganlik uchun to‘lovlar quyidagi holatlarda qaytariladi: 
 o‘rmonlarning holatiga salbiy ta’sirlarning oldini olish maqsadida o‘rmonga oid munosabatlarni tartibga solish sohasidagi vakolatli davlat organi tomonidan o‘rmondan foydalanishning alohida turlarini to‘xtatish to‘g‘risidagi qaror qabul qilinganda;
 o‘rmondan doimiy foydalanuvchilar faoliyati to‘xtatilganda;
 o‘rmon fondi yerlari davlat yoki jamoat ehtiyojlari uchun olib qo‘yilganda.
 10. To‘lovlarni qaytarish o‘rmondan vaqtincha foydalanuvchi tomonidan o‘rmondan foydalanish huquqini beruvchi tegishli hujjat ilova qilingan holda ariza berilgan kundan boshlab yigirma ish kuni mobaynida amalga oshiriladi. 
 11. Qaytariladigan to‘lov miqdori o‘rmondan foydalanish turi bo‘yicha haqiqatda foydalanilmagan muddatdan kelib chiqqan holda hisoblab chiqiladi.
 12. O‘rmondan madaniy-ma’rifiy, tarbiyaviy, sog‘lomlashtirish, rekreatsion va estetik maqsadlarda foydalanish o‘rmondan vaqtincha foydalanuvchilarning quyidagi toifalari tomonidan bepul amalga oshiriladi: 
 maktabgacha yoshdagi bolalar;
 o‘zlarining tabiat bilan bog‘liq tegishli dasturlari bo‘yicha davlat o‘rmon fondi uchastkalaridan foydalanadigan maktabgacha ta’lim muassasalarining tarbiyachilari va tarbiyalanuvchilari, umumta’lim muassasalarining o‘qituvchi va o‘quvchilari, o‘rta maxsus, kasb-hunar hamda oliy ta’lim muassasalarining o‘qituvchilari va talabalari;
 “Mehribonlik” uylari va “Muruvvat” bolalar internat-uylari tarbiyalanuvchilari;
 nogironligi bo‘lgan shaxslar; 
 1941 — 1945-yillardagi urush oqibatida nogironligi bo‘lgan shaxslar va urush qatnashchilari, shuningdek, ularga tenglashtirilgan shaxslar; 
 atom obyektlaridagi halokatlar oqibatida kelib chiqqan yuqori radiatsiya nurlanishi bilan bog‘liq nurlanish kasalligiga va boshqa kasalliklarga yo‘liqqan yoki ularni boshidan kechirgan shaxslar.
 13. O‘rmondan foydalanishda kelib chiqadigan nizolar qonunchilikda belgilangan tartibda hal etiladi.
 14. Mazkur Nizom talablari buzilishida aybdor bo‘lgan shaxslar qonunchilikda belgilangan tartibda javobgar bo‘ladilar.
 1. 10-band quyidagi tahrirda bayon qilinsin:
 “10. Yuridik va jismoniy shaxslarga yovvoyi holda o‘sadigan o‘simliklarni g‘amlaganlik (yig‘ganlik) uchun to‘lovlarni kamaytirish bo‘yicha quyidagi miqdorlarda imtiyoz beriladi:
 belgilangan to‘lovlarning 50 foizi miqdorida — Qizil kitobga kirmaydigan hamda har yili O‘zbekiston Respublikasi Tabiatni muhofaza qilish davlat qo‘mitasi tomonidan tasdiqlanadigan yovvoyi holda o‘sadigan o‘simliklar ro‘yxatiga kiritilgan yovvoyi holda o‘sadigan o‘simliklardan (yalang‘och qizilmiyadan tashqari) ekstrakt tayyorlanganda yoki ekstrakt ishlab chiqaruvchi qayta ishlash tashkilotlari bilan ularni xomashyo sifatida yetkazib berish yuzasidan shartnomalar mavjud bo‘lganda; 
 belgilangan to‘lovlarning 90 foizi miqdorida — plantatsiyalar tashkil etish maqsadida ekish materiallari (urug‘lari, ko‘chatlari) uchun; 
 belgilangan to‘lovlarning 90 foizi miqdorida — yalang‘och qizilmiya ildizidan ekstrakt tayyorlanganda yoki ekstrakt ishlab chiqaruvchi qayta ishlash tashkilotlari bilan yalang‘och qizilmiya ildizini xomashyo sifatida yetkazib berish yuzasidan shartnomalar mavjud bo‘lganda. 
 Yovvoyi holda o‘sadigan o‘simliklar ro‘yxati, shuningdek Respublika bo‘yicha g‘amlash (yig‘ish) hajmlari O‘zbekiston Respublikasi Fanlar akademiyasining xulosasi va respublikaning yovvoyi holda o‘sadigan o‘simliklardan ekstrakt ishlab chiqaruvchi qayta ishlash tashkilotlari buyurtmanomalari asosida O‘zbekiston Respublikasi Tabiatni muhofaza qilish davlat qo‘mitasi tomonidan tasdiqlanadi”.
 2. 3-ilova o‘z kuchini yo‘qotgan deb hisoblansin. 
 3. 13-ilovadagi beshinchi satr chiqarib tashlansin.